നഗരസഭയുടെ സ്വാതന്ത്ര്യദിന പരിപാടിയില് പൊലീസ് പങ്കെടുക്കാത്തതിന് എസ്.പിക്കും കലക്ടര്ക്കും പരാതി നല്കി ചെയര്മാന് മൂവാറ്റുപുഴ: നഗരസഭയുടെ ആഭിമുഖ്യത്തില് നടന്ന സ്വാതന്ത്ര്യദിനാഘോഷ ചടങ്ങില് നിന്നും മൂവാറ്റുപുഴ പോലീസ് വിട്ടു നിന്നുവെന്ന് പരാതി. ഞായറാഴ്ച രാവിലെ നെഹ്രു പാര്ക്കില് നടന്ന ദേശീയ പതാക ഉയര്ത്തല് ചടങ്ങില് നിന്നടക്കമാണ് പൊലീസ് വിട്ടു നിന്നത്. സാധാരണ എല്ലാവര്ഷവും ചടങ്ങില് ഔദ്യോഗികമായി പോലീസ് പങ്കെടുക്കാറുണ്ട്. എന്നാല് ഇത്തവണപോലീസ് എത്തിയില്ല. കോവി ഡ് നിയന്ത്രണങ്ങളുടെ ഭാഗമായി ഘോഷയാത്ര അടക്കമുള്ള വിപുലമായ പരിപാടികള് ഒഴിവാക്കിയിരുന്നുവെന്നും , ദേശീയ പതാകയുയര്ത്തല് ചടങ്ങില് പങ്കെടുക്കാന് പൊലീസിനെ ക്ഷണിച്ചിരുന്നുവെന്നും മുനിസിപ്പല് ചെയര്മാന് പി.പി.എല്ദോസ് പറഞ്ഞു. ഞായറാഴ്ച രാവിലെ തന്നെഎക്സൈസ്, അഗ്നിശമനസേന, എന്.സി.സി., സ്കൗട്ട്, ഗൈഡ് തുടങ്ങിയ സേനാ വിഭാഗങ്ങളെപ്രതിനിധീകരിച്ച് സേനാംഗങ്ങള് എത്തിയിരുന്നു. ചടങ്ങില് പൊലീസ് പ്രതിനിധി എത്താതായതോടെ വിവരം അന്വേഷിച്ചപ്പോഴാണ് സ്റ്റേഷനില് പതാകയുയര്ത്തല് ചടങ്ങുള്ളതുകൊണ്ട് പങ്കെടുക്കുന്നില്ലന്ന് അറിയിച്ചതെന്നും ചെയര്മാന് പറഞ്ഞു. എന്നാല് തങ്ങളെ ചടങ്ങു നടക്കുന്നവിവരം അറിയിച്ചില്ലെന്ന് പൊലീസ് പറഞ്ഞു. സാധാരണ സ്വാതന്ത്ര്യദിനാഘോഷവുമായി ബന്ധപ്പെട്ട് ആലോചനാ യോഗം വിളിക്കാറുണ്ടെങ്കിലും ഇക്കുറി അതുണ്ടായില്ലെന്നും അതുകൊണ്ടാണ് പങ്കെടുക്കാതിരുന്നതെന്നും അവര് വ്യക്തമാക്കി.സ്വാതന്ത്ര്യ ദിന ചടങ്ങുകളെ ഗൗരവമായി കാണാതെ വിട്ടുനിന്ന പോലീസ് നടപടിക്കെതിരെ നഗരസഭാ ചെയര്മാന് പി.പി.എല്ദോസ് ജില്ല പോലീസ് മേധാവിക്കും കലക്ടര്ക്കു പരാതി നല്കി.